Mucenici munteneşti (fierţi)
Ingrediente:
125 ml ulei
1 linguriţă de sare
500 ml apă
1 kg de făină sau cât primeste uleiul si apa
Sirop:
1 ceaşcă de miez de nucă măcinat
3 linguri de zahăr
1 linguriţă scorţişoară
zahăr vanilat
coaja rasă de la o lămâie
Mod de preparare:
Se încălzeşte puţin apa, se cerne făina pe un blat.
În mijlocul făinii se face o "gropşoară" în care se toarnă apă călduţă, ulei şi sare.
Se frământă până iese un aluat moale, care se bate să se frăgezească timp de un sfert de oră.
Se întinde pe o planşetă unsă cu făină.
Se taie inele cu ajutorul a două pahare, unul mare unul mic, şi se răsuceşte aluatul sub formă de opt.
Se lasă la uscat 45 de minute.
Se fierb apoi timp de o oră într-un litru şi jumătate de apă.
Se adaugă tot ce e în reţetă şi se lasă să mai undească încă un sfert de oră.
Când s-au răcit, se presară peste mucenici încă două linguriţe de miez de nucă fin măcinat.
Radu Anton Roman, pasionat de bucătărie
În cei 57 de ani de viaţă, Radu Anton Roman, gazetar, scriitor, realizator TV, vânător şi pescar sportiv, a publicat poezii, însemnări de călătorie, romane şi eseuri, fiind implicat în mai multe proiecte de televiziune şi publicaţii, dedicându-se din anul 1997 şi domeniului gastronomic.
În 1998, Radu Anton Roman a publicat una dintre cele mai importante lucrări recente ale gastronomiei româneşti "Bucate, vinuri şi obiceiuri româneşti" (Editura Paideia).